**Kúpeľná liečba uľaví chronicky chorým deťom, potešia ich aj wellness pobyty**

**Rodičia často rozmýšľajú, aký program vymyslieť pre svoje deti - či už cez víkendy, cez prázdniny, alebo dní voľna počas sviatkov.  Nenechajte deti sedieť doma pred televízorom, či počítačom. Urobte niečo pre zdravie svojich detí, využite dni voľna a vezmite ich do kúpeľov na liečebný alebo wellness pobyt. Strávite tu pekné chvíle a posilníte zdravie celej rodiny.**

Bardejovským kúpeľom sa darí zvyšovať počty detských klientov. V roku 2013 sa tu liečilo cez zdravotné poisťovne 829 detských klientov a v roku 2014 ich počet narástol na 921. Ekonomicko-obchodná riaditeľka Bardejovských kúpeľov Tamara Šatanková k tomu poznamenáva: ,,Po roku 2011 sme zaznamenali určitý pokles počtu liečených detí, čo bolo spôsobené zmenou legislatívy a dĺžky pobytu pre deti z 28 na 21 dni. V súčasnosti sa už situácia v počtoch liečených detí dostala do stavu spred roku 2012. Prispela k tomu aj rekonštrukcia LD Valentína pre deti a tak aj samotní rodičia začali k nám častejšie posielať svoje deti na liečenie. Potreba kúpeľnej liečby detí sa neustále zvyšuje v dôsledku nárastu civilizačných ochorení, hlavne chorôb dýchacích ciest a alergií. Priaznivé účinky bardejovských minerálnych prameňov pomáhajú navracať zdravie deťom a mládeži od 3 do 18 rokov. V Bardejovských kúpeľoch si detskí pacienti liečia onkologické ochorenia, choroby obehového ústrojenstva, choroby tráviace a poruchy látkovej výmeny a žliaz s vnútornou sekréciou, netuberkulózne choroby dýchacích ciest, choroby obličiek a močových ciest a gynekologické choroby. Podľa zahraničných expertov majú Bardejovské kúpele najlepšie minerálne pitné pramene na Slovensku, podobné zložením prameňom vo francúzskom Vichy.

Dospelí samoplatcovia si môžu dokúpiť takzvaný pobyt ako sprievodca k dieťaťu, ktorému hradí pobyt zdravotná poisťovňa. Ten sa pohybuje v mimosezóne na úrovni 20 EUR na osobu a noc a v sezóne stojí 28 EUR. V tejto cene majú klienti ubytovanie v hoteli Mier, Eva, alebo František. Najväčší záujem je o liečbu detí tradične počas letných prázdnin. Vtedy sa tu lieči aj dvojnásobok bežného počtu detí, ktorý sa pohybuje okolo 80. Malé deti predškolského veku sa lepšie cítia v sprievode matky, vtedy nemajú obavy z neznámeho prostredia. Výhodou liečby už od 3 rokov veku je, že deti majú šancu skôr zlepšiť svoj zdravotný stav a zabrániť tak rozvinutiu chorôb do chronických štádií s komplikáciami“, konštatovala T.Šatanková.

Poukázala aj na to, že okrem kúpeľných pobytov hradených poisťovňami Bardejovské kúpele navštevujú aj samoplatcovia a to aj z radov detí, či rodičov s deťmi. Najväčší záujem majú celé rodiny s deťmi počas sviatkov a prázdnin na pobyty spojené s návštevou wellness centra v hoteli Ozón. Pre samoplatcov je v tomto roku škála pobytov a úrovni služieb naozaj výnimočne bohatá. ,,Pre celú rodinku ponúkame napríklad pobyt WELLNESS VITALITY pre dospelých a pre deti tzv. MINI SPA. Takýto pobyt na týždeň vychádza pre celu rodinku v LD OZON cca  1200 EUR, v nižšej kategórii ubytovania cca 920 EUR a v najnižšej cca 830 EUR. V cene je ubytovanie na 7 dni,  plná penzia, procedúry a wellness,“ vymenovala T.Šatanková.